钦定古今图书集成/明伦汇编/宫闱典/第047卷 > 明帝贾贵人
## 钦定古今图书集成/明伦汇编/宫闱典/第047卷 > 明帝贾贵人

按《后汉书后纪》：“贾贵人，南阳人。建武末，选入太子宫。
中元二年，生肃宗，而显宗以为贵人。帝既为太后所
养，专以马氏为外家，故贵人不登极位，贾氏亲族无
受宠荣者。及太后崩，乃策书加贵人王赤绶，安车一
驷，永巷宫人二百，御府杂帛二万匹，大司农黄金千
斤，钱二千万。”诸史并阙后事，故不知所终。按明德
《马皇后纪》：显宗即位，以后为贵人。时后前母姊女贾
氏亦以选入，生肃宗。帝以后无子，命令养之，谓曰：“人
未必当自生子，但患爱养不至耳。”后于是尽心抚育，
劳悴过于所生。肃宗亦孝性惇笃，恩性天至，母子慈
爱，始终无纤介之间。